CELEX: 32018D1485
Language: el
Date: 2018-09-28 00:00:00
Title: Απόφαση (ΕΕ) 2018/1485 του Συμβουλίου, της 28ης Σεπτεμβρίου 2018, για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN)

5.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 251/25
               
            
         ΑΠΌΦΑΣΗ (ΕΕ) 2018/1485 ΤΟΥ ΣΥΜΒΟΥΛΊΟΥ
         της 28ης Σεπτεμβρίου 2018
         για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ευρωπαϊκή συμφωνία διεθνών οδικών μεταφορών επικίνδυνων εμπορευμάτων (ADR) τέθηκε σε ισχύ στις 29 Ιανουαρίου 1968. Η ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) τέθηκε σε ισχύ στις 29 Φεβρουαρίου 2008.
                  
               
                     (2)
                  
                  
                     Η Ένωση δεν είναι συμβαλλόμενο μέρος της ADR ούτε της ADN. Όλα τα κράτη μέλη είναι συμβαλλόμενα μέρη της ADR και 13 κάτη μέλη είναι συμβαλλόμενα μέρη της ADN.
                  
               
                     (3)
                  
                  
                     Δυνάμει του άρθρου 14 της ADR, κάθε συμβαλλόμενο μέρος μπορεί να προτείνει μία ή περισσότερες τροποποιήσεις των παραρτημάτων της ADR. Η ομάδα εργασίας «Μεταφορά επικίνδυνων εμπορευμάτων» (WP.15) μπορεί να εγκρίνει σχέδια τροποποιήσεων των εν λόγω παραρτημάτων. Δυνάμει του άρθρου 20 της ADN, η διοικητική επιτροπή της ADN μπορεί να εγκρίνει σχέδια τροποποιήσεων των συνημμένων κανονισμών στην ADN. Αυτές οι προτεινόμενες τροποποιήσεις πρέπει να θεωρούνται αποδεκτές εκτός εάν, εντός τριών μηνών από την ημερομηνία κατά την οποία ο Γενικός Γραμματέας του Οργανισμού Ηνωμένων Εθνών τις διαβιβάσει, τουλάχιστον το ένα τρίτο των συμβαλλόμενων μερών ή πέντε εξ αυτών, αν το ένα τρίτο υπερβαίνει αυτόν τον αριθμό, κοινοποιήσουν εγγράφως στον Γενικό Γραμματέα την αντίρρησή τους για τις προτεινόμενες τροποποιήσεις.
                  
               
                     (4)
                  
                  
                     Οι προτεινόμενες τροποποιήσεις που εγκρίθηκαν κατά τη διετία 2016-2018 από την WP.15 και τη διοικητική επιτροπή της ADN διαβιβάστηκαν στα συμβαλλόμενα μέρη της ADR και της ADN την 1η Ιουλίου 2018.
                  
               
                     (5)
                  
                  
                     Οι προτεινόμενες τροποποιήσεις μπορούν να επηρεάσουν καθοριστικά το περιεχόμενο της ενωσιακής νομοθεσίας, και συγκεκριμένα της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου (1). Η εν λόγω οδηγία καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, παραπέμποντας στην ADR, στους κανονισμούς σχετικά με διεθνείς σιδηροδρομικές μεταφορές επικίνδυνων εμπορευμάτων (RID) του προσαρτήματος Γ της σύμβασης για τις διεθνείς σιδηροδρομικές μεταφορές (COTIF) και στην ADN. Το άρθρο 4 της οδηγίας 2008/68/ΕΚ ορίζει ότι οι μεταφορές επικίνδυνων εμπορευμάτων μεταξύ κρατών μελών και τρίτων χωρών πρέπει να επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα της εν λόγω οδηγίας. Βάσει του άρθρου 8 της οδηγίας 2008/68/ΕΚ, η Επιτροπή εξουσιοδοτείται να προσαρμόζει τα παραρτήματα της εν λόγω οδηγίας σύμφωνα με την επιστημονική και τεχνική πρόοδο, προκειμένου ιδίως να ληφθούν υπόψη οι τροποποιήσεις της ADR, της RID και της ADN.
                  
               
                     (6)
                  
                  
                     Οι προτεινόμενες τροποποιήσεις, όπως αναφέρεται ανωτέρω, αφορούν τεχνικά πρότυπα ή ενιαίες τεχνικές προδιαγραφές, και αποβλέπουν στην εξασφάλιση ασφαλών και αποτελεσματικών μεταφορών επικίνδυνων εμπορευμάτων, λαμβανομένων ταυτόχρονα υπόψη της επιστημονικής και της τεχνικής προόδου στον συγκεκριμένο τομέα και της ανάπτυξης νέων ουσιών και ειδών που ενέχουν κινδύνους κατά τη μεταφορά τους. Η ανάπτυξη των οδικών και εσωτερικών πλωτών μεταφορών επικίνδυνων εμπορευμάτων, τόσο εντός της Ένωσης όσο και μεταξύ της Ένωσης και γειτονικών της χωρών, αποτελεί βασικό συστατικό στοιχείο της κοινής πολιτικής μεταφορών και διασφαλίζει την ορθή λειτουργία όλων των βιομηχανικών κλάδων που παράγουν ή χρησιμοποιούν τα εμπορεύματα που κατατάσσονται ως επικίνδυνα βάσει της ADR και της ADN.
                  
               
                     (7)
                  
                  
                     Όλες οι προτεινόμενες τροποποιήσεις είναι αιτιολογημένες και επωφελείς και, ως εκ τούτου, θα πρέπει να υποστηριχθούν από την Ένωση. Η θέση που πρέπει να ληφθεί εξ ονόματος της Ένωσης όσον αφορά τις προτεινόμενες τροποποιήσεις των παραρτημάτων της ADR και των συνημμένων κανονισμών της ADN θα πρέπει, επομένως, να βασίζεται στο επισυναπτόμενο της παρούσας απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης όσον αφορά τις προτεινόμενες τροποποιήσεις των παραρτημάτων της ADR και των συνημμένων κανονισμών της ADN, βασίζεται στο επισυναπτόμενο της παρούσας απόφασης.
            Ελάσσονος σημασίας αλλαγές στις προτεινόμενες τροποποιήσεις των παραρτημάτων της ADR και των συνημμένων κανονισμών της ADN επιτρέπεται να συμφωνηθούν χωρίς περαιτέρω απόφαση του Συμβουλίου, σύμφωνα με το άρθρο 2.
         
         
            Άρθρο 2
            Η θέση που πρέπει να ληφθεί εξ ονόματος της Ένωσης όσον αφορά τις προτεινόμενες τροποποιήσεις των παραρτημάτων της ADR, όπως ορίζεται στο άρθρο 1, εκφράζεται από εκείνα τα κράτη μέλη τα οποία είναι συμβαλλόμενα μέρη της ADR, ενεργώντας από κοινού προς το συμφέρον της Ένωσης.
            Η θέση που πρέπει να ληφθεί εξ ονόματος της Ένωσης όσον αφορά τις προτεινόμενες τροποποιήσεις των συνημμένων κανονισμών της ADN, όπως ορίζεται στο άρθρο 1, εκφράζεται από εκείνα τα κράτη μέλη τα οποία είναι συμβαλλόμενα μέρη της ADN, ενεργώντας από κοινού προς το συμφέρον της Ένωσης.
         
         
            Άρθρο 3
            Παραπομπή στις τροποποιήσεις των παραρτημάτων της ADR και των συνημμένων κανονισμών της ADN που έγιναν δεκτές, συμπεριλαμβανομένης/-ων της/των ημερομηνίας/-ών έναρξης ισχύος τους, δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 28 Σεπτεμβρίου 2018.
            
               
                  Για το Συμβούλιο
               
               
                  Η Πρόεδρος
               
               M. SCHRAMBÖCK
            
         
         
            (1)  Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).
      
      
         
            ΠΡΟΣΑΡΤΗΜΑ
            
                        Πρόταση
                     
                     
                        Έγγραφο αναφοράς
                     
                     
                        Κοινοποίηση
                     
                     
                        Θέμα
                     
                     
                        Παρατηρήσεις
                     
                     
                        Θέση της ΕΕ
                     
                  
                        1
                     
                     
                        ECE/TRANS/WP.15/240
                     
                     
                        
                           C.N.304.2018.TREATIES-XI.B.14
                     
                     
                        Σχέδιο τροποποιήσεων των παραρτημάτων Α και Β της ADR
                     
                     
                        Τεχνική συναίνεση στο πλαίσιο της ομάδας «Μεταφορά επικίνδυνων εμπορευμάτων – WP.15».
                     
                     
                        Αποδοχή των τροποποιήσεων.
                     
                  
                        2
                     
                     
                        ECE/TRANS/WP.15/240/Add.1
                     
                     
                        
                           C.N.304.2018.TREATIES-XI.B.14
                     
                     
                        Σχέδιο τροποποιήσεων των παραρτημάτων Α και Β της ADR - Προσθήκη (Αναδημοσιεύτηκε στις 8 Ιουνίου 2018)
                     
                     
                        Τεχνική συναίνεση στο πλαίσιο της ομάδας «Μεταφορά επικίνδυνων εμπορευμάτων – WP.15».
                     
                     
                        Αποδοχή των τροποποιήσεων.
                     
                  
                        3
                     
                     
                        ECE/TRANS/WP.15/240/Corr.1
                     
                     
                        
                           C.N.304.2018.TREATIES-XI.B.14
                     
                     
                        Σχέδιο τροποποιήσεων των παραρτημάτων Α και Β της ADR - Διορθωτικό (Αναδημοσιεύτηκε στις 8 Ιουνίου 2018)
                     
                     
                        Τεχνική συναίνεση στο πλαίσιο της ομάδας «Μεταφορά επικίνδυνων εμπορευμάτων – WP.15».
                     
                     
                        Αποδοχή των τροποποιήσεων.
                     
                  
                        4
                     
                     
                        ECE/ADN/45
                     
                     
                        
                           C.N.297.2018.TREATIES-XI.D.6
                     
                     
                        Σχέδιο τροποποιήσεων των κανονισμών που είναι προσαρτημένοι στην ADN
                     
                     
                        Τεχνική συναίνεση στο πλαίσιο της διοικητικής επιτροπής της ADN.
                     
                     
                        Αποδοχή των τροποποιήσεων.